CELEX: 32016D0542
Language: fi
Date: 2016-02-15 00:00:00
Title: Neuvoston täytäntöönpanopäätös (EU) 2016/542, annettu 15 päivänä helmikuuta 2016, unionin lyhytaikaisen rahoitustuen myöntämisestä Kreikalle (2015/1181)

7.4.2016   
            
            
               FI
            
            
               Euroopan unionin virallinen lehti
            
            
               L 91/22
            
         NEUVOSTON TÄYTÄNTÖÖNPANOPÄÄTÖS (EU) 2016/542,
   annettu 15 päivänä helmikuuta 2016,
   unionin lyhytaikaisen rahoitustuen myöntämisestä Kreikalle (2015/1181) (1)
   
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010 (2) ja erityisesti sen 3 artiklan 2 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Kreikka on pyytänyt uutta rahoitustukea Euroopan vakausmekanismista, jäljempänä ’EVM’, ja pyydetyn tuen myöntämiselle on annettu periaatteellinen hyväksyntä.
            
         
               (2)
            
            
               Kreikka tarvitsee kuitenkin väliaikaisrahoitusta siihen saakka, että tällainen tuki saadaan otettua käyttöön, jotta säilytetään euroalueen eheys ja rahoitusvakaus sekä vältetään Kreikan takaisinmaksuvelvoitteiden uudet laiminlyönnit. Koska poikkeuksellinen tilanne, johon hallitus ei ole voinut vaikuttaa, on aiheuttanut Kreikassa vakavia taloudellisia ja rahoituksellisia häiriöitä, Kreikka pyysi 15 päivänä heinäkuuta 2015 virallisesti kiireellistä rahoitustukea unionilta, jotta Kreikan, euroalueen ja unionin rahoitusvakaus voitaisiin turvata. Kreikalle EVM:stä myönnettävä tuki käytetään Kreikan Euroopan rahoituksenvakautusmekanismista, jäljempänä ’ERVM’, saaman lainan takaisinmaksamiseen.
            
         
               (3)
            
            
               Kreikan komissiolle ja neuvostolle esittämän talous- ja rahoitussopeutusohjelman, jäljempänä ’ohjelma’, luonnoksen tavoitteena on varmistaa sellaisten uudistusten hyväksyminen, joita tarvitaan julkisen talouden kestävyyden ja sääntely-ympäristön parantamiseksi.
            
         
               (4)
            
            
               Komission yhdessä Euroopan keskuspankin, jäljempänä ’EKP’, kanssa tekemien arvioiden mukaan Kreikka tarvitsee heinäkuun 2015 aikana rahoitusta yhteensä 7 160 miljoonaa euroa. Yksityiskohtaiset rahoitusehdot olisi vahvistettava lainasopimuksessa.
            
         
               (5)
            
            
               Komission olisi hallinnoitava unionin rahoitustukea.
            
         
               (6)
            
            
               Kreikka on esittänyt komissiolle ja neuvostolle ohjelman, jonka tavoitteena on varmistaa julkisen talouden kestävyyden ja sääntely-ympäristön parantamiseksi tarvittavien uudistusten hyväksyminen. Kreikan hallitus ja komissio pääsivät 15 päivänä heinäkuuta 2015 virkamiestasolla yhteisymmärrykseen ohjelmasta, joka olisi vahvistettava erityisiä talouspoliittisia ehtoja koskevassa yhteisymmärryspöytäkirjassa, jäljempänä ’yhteisymmärryspöytäkirja’.
            
         
               (7)
            
            
               Komission olisi tarkistettava säännöllisin väliajoin, että tukeen liittyvät talouspoliittiset ehdot täyttyvät; tarkistaminen tehdään tarkastuskäynteinä ja Kreikan viranomaisten säännöllisen raportoinnin perusteella.
            
         
               (8)
            
            
               Tuki olisi myönnettävä ohjelman menestyksellisen täytäntöönpanon tukemiseksi.
            
         
               (9)
            
            
               Euroalueen jäsenvaltiot ovat ilmoittaneet olevansa sitoutuneet korvaamaan yhteisesti ja nopeasti erityisen järjestelyn avulla kullekin euroalueen ulkopuoliselle jäsenvaltiolle määrän, jonka kyseinen euroalueen ulkopuolinen jäsenvaltio on maksanut omina varoina ja joka vastaa unionin yleisen talousarvion käyttöä tapauksissa, joissa jäsenvaltion tappiot johtuvat asetuksen (EU) N:o 407/2010 mukaisesta euroalueen jäsenvaltion saamasta unionin rahoitustuesta. Asiaankuuluvilla järjestelyillä on myös varmistettava se, etteivät euroalueen ulkopuoliset jäsenvaltiot saa liikaa korvauksia, kun otetaan käyttöön unionin yleisen talousarvion suojaamiseen tarkoitettuja välineitä, mukaan lukien velkojen perintä tarvittaessa kuittaamalla saatavat ja maksut ajan myötä.
            
         
               (10)
            
            
               ERVM-laina taataan unionin yleisestä talousarviosta. Jos tämä laina jää maksamatta, komissio voi pyytää unionin velan hoitamiseen lisävaroja unionin varojen lisäksi ottamalla huomioon mahdolliset ylimääräiset käteisvarat. Unionin yleiseen talousarvioon sovellettavista varainhoitosäännöistä annetussa Euroopan parlamentin ja neuvoston asetuksessa (EU, Euratom) N:o 966/2012 (3) (”varainhoitoasetus”) ja sen yksityiskohtaisissa säännöissä määrätään unionin talousarvion suojaamiseksi käytettävistä välineistä, mukaan lukien velkojen perintä tarvittaessa kuittaamalla saatavat ja maksut ajan myötä. Komissio soveltaa näitä välineitä,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Unioni myöntää Kreikalle lainan, jonka määrä on enintään 7 160 miljoonaa euroa ja erääntymisaika enintään kolme kuukautta.
   2.   Tämän päätöksen mukaista unionin rahoitustukea ei aseteta saataville, ellei niille jäsenvaltioille, joiden rahayksikkö ei ole euro, ole annettu oikeudellisesti sitovin järjestelyin niiden vastuita vastaavia likvidejä vakuuksia, jotka voidaan tarvittaessa maksaa niille välittömästi niille sen johdosta mahdollisesti syntyvien vastuiden kattamiseksi, että Kreikka ei maksa rahoitustukea takaisin sen ehtojen mukaisesti.
   3.   Rahoitustuki asetetaan saataville välittömästi tämän päätöksen voimaantulon jälkeen.
   4.   Komissio asettaa unionin rahoitustuen Kreikan saataville enintään kahdessa erässä.
   5.   Erät annetaan käyttöön edellyttäen, että lainasopimus ja yhteisymmärryspöytäkirja tulevat voimaan, ja että Kreikka noudattaa 3 artiklan mukaisia asiaankuuluvia politiikkaehtoja.
   6.   Kreikan on maksettava unionin myöntämän rahoituksen kustannukset kymmenen peruspisteen marginaalilla.
   7.   Kreikalta peritään asetuksen (EU) N:o 407/2010 7 artiklassa tarkoitetut kustannukset.
   8.   Komissio voi tarvittaessa lainan rahoittamiseksi ajoissa ottaa lainaa suunnatun velkakirjojen yksityisen liikkeeseenlaskun tai muun sellaisen tarkoituksenmukaisen rahoitusjärjestelyn välityksellä, joka mahdollistaa varojen hankinnan hyvin lyhyen ajan kuluessa.
   2 artikla
   1.   Komissio hallinnoi tukea ottaen huomioon Kreikan sitoumukset.
   2.   Komissio sopii yhteistyössä EKP:n kanssa Kreikan viranomaisten kanssa rahoitustukeen liittyvistä 3 artiklan mukaisista täsmällisistä talouspoliittisista ehdoista. Nämä ehdot on vahvistettava tämän artiklan 1 kohdassa tarkoitettujen sitoumusten mukaisesti yhteisymmärryspöytäkirjassa, jonka komissio ja Kreikan viranomaiset allekirjoittavat. Yksityiskohtaiset rahoitusehdot on vahvistettava komission kanssa tehtävässä lainasopimuksessa.
   3.   Komissio tarkastaa säännöllisin väliajoin, että tukeen liittyvät talouspoliittiset ehdot täyttyvät, ja raportoi tästä talous- ja rahoituskomitealle. Kreikan viranomaisten on tehtävä täysimääräistä yhteistyötä komission ja EKP:n kanssa ja annettava niiden käyttöön kaikki tätä varten tarvittavat tiedot. Komissio ilmoittaa talous- ja rahoituskomitealle kaikesta asiaan liittyvästä kehityksestä.
   3 artikla
   1.   Hyväksytään Kreikan viranomaisten laatima talous- ja rahoitussopeutusohjelma, jäljempänä ’ohjelma’.
   2.   Tuen maksamisen ehtona on, että Kreikka
   
               i)
            
            
               hyväksyy ohjelmassa mainitut toimenpiteet, joiden hyväksymisen määräaika on 15 päivä heinäkuuta 2015;
            
         
               ii)
            
            
               toteuttaa selkeitä toimia valmistellakseen muiden ohjelmassa lueteltujen politiikkaehtojen täyttämistä; ja
            
         
               iii)
            
            
               saa EVM:n jäseniltä Euroopan vakausmekanismin perustamisesta tehdyn sopimuksen 13 artiklan 2 kohdan mukaisen periaatteellisen hyväksynnän rahoitustuen antamiselle sille.
            
         3.   Kreikan on hyväksyttävä ajoissa jäljempänä esitetyt toimenpiteet:
   
                
            
            
               ALV-järjestelmä
               
                           —
                        
                        
                           hyväksytään 15 päivään heinäkuuta 2015 mennessä ALV-järjestelmän uudistamista koskeva lainsäädäntö. Uudistuksella on pyrittävä saavuttamaan parametrien muutoksin 1 prosentin nettotulojen lisäys suhteessa BKT:hen vuositasolla. Uudella ALV-järjestelmällä on i) yhtenäistettävä alv-kannat siten, että yleinen alv-kanta, jota sovelletaan myös ravintoloihin ja ateriapalveluihin, on 23 prosenttia, alennettu alv-kanta, jota sovelletaan peruselintarvikkeisiin, energiaan, hotelleihin ja vesihuoltoon (paitsi jätevesihuoltoon), on 13 prosenttia ja poikkeuksellisen alhainen alv-kanta, jota sovelletaan lääkkeisiin, kirjoihin ja teatterialaan, on 6 prosenttia; ii) järkeistettävä sovellettavia poikkeuksia veropohjan laajentamiseksi ja vakuutusten verotuksen korottamiseksi; ja iii) poistettava saarille myönnetyt alennukset, alkaen saarista, joiden tulot ovat korkeimmat ja jotka ovat suosituimpia matkailukohteita, lukuun ottamatta kaikkein kaukaisimpia saaria. Nämä uudistukset on toteutettava vuoden 2016 loppuun mennessä, ja samalla on määritettävä tarkoituksenmukaisia ja kohdennettuja, finanssipoliittisesti neutraaleja toimenpiteitä korvausten maksamiseksi vähävaraisimmille asukkaille. Hotelleihin ja saariin sovellettavia uusia alv-kantoja on sovellettava 1 päivästä lokakuuta 2015.
                        
                     
         
                
            
            
               Eläkkeet
               
                           —
                        
                        
                           hyväksytään lainsäädäntöä, jolla jäädytetään taattujen kuukausittaisten maksuihin perustuvien enimmäiseläkkeiden nimellismäärät vuoteen 2021 saakka;
                        
                     
                           —
                        
                        
                           hyväksytään lainsäädäntöä, jonka perusteella Kreikan asianomaisen lainsäädännön voimaantulon jälkeen eläkkeelle jääville henkilöille myönnetään perustasoinen, taattu maksuihin perustuva tai tarveharkintainen eläke vasta heidän saavuttaessaan tavanomaisen lakisääteisen eläkeiän, joka on tällä hetkellä 67 vuotta;
                        
                     
                           —
                        
                        
                           hyväksytään lainsäädäntöä, jolla korotetaan eläkeläisten terveydenhuoltomaksuosuuksia keskimääräisestä 4 prosentista 6 prosenttiin ja laajennetaan korotus koskemaan myös lisäeläkkeitä;
                        
                     
                           —
                        
                        
                           hyväksytään tarkoituksenmukainen säädös, jolla kaikkia eläkerahastoja määrätään panemaan laki 3863/2010 täysimääräisesti täytäntöön uusien, 1 päivästä tammikuuta 2015 alkaen esitettyjen eläkehakemusten osalta.
                        
                     
         
                
            
            
               Tilastoalan hallinto
               
                           —
                        
                        
                           hyväksytään lainsäädäntöä Kreikan tilastoviranomaisen ELSTATin hallinnon lujittamiseksi. Lainsäädännön on katettava seuraavat osa-alueet: i) Kreikan tilastojärjestelmän neuvoa-antavien elinten tehtävät ja rakenne, mukaan lukien tilastojärjestelmän neuvoston uudelleenjärjestäminen tilastojärjestelmän neuvoa-antavaksi komiteaksi, ja hyviä käytäntöjä käsittelevän neuvoa-antavan komitean tehtävät; ii) ELSTATin johtajan rekrytointimenettely, sen varmistamiseksi, että tehtävään valitaan avointen menettelyjen ja valintaperusteiden pohjalta ammatillisesti korkeinta mahdollista tasoa edustava johtaja; iii) ELSTATin osallistuminen tarvittaessa sellaisten lainsäädäntöehdotusten tai muiden säädösehdotusten laadintaan, jotka liittyvät tilastollisiin kysymyksiin; iv) muut kysymykset, jotka vaikuttavat ELSTATin riippumattomuuteen, mukaan lukien sen taloudellinen itsenäisyys, ELSTATin valtuuttaminen kohdentamaan olemassa olevia vakinaisia virkoja uudelleen ja palkkaamaan henkilöstöä tarpeen mukaan sekä palkkamaan erikoistunutta tieteellistä henkilöstöä, ja laitoksen luokittelu finanssipoliittiseksi elimeksi hiljattain annetussa laissa 4270/2014; Bank of Greece -pankin tilastoasioita koskevat tehtävät ja valtuudet unionin lainsäädännön mukaisesti.
                        
                     
         
                
            
            
               Talous- ja rahaliiton vakaudesta, yhteensovittamisesta ja hallinnasta tehdyn sopimuksen (vakaussopimus) täytäntöönpano
               
                           —
                        
                        
                           Kreikan on pantava vakaussopimuksen asiaankuuluvat määräykset täytäntöön 15 päivään heinäkuuta 2015 mennessä.
                        
                     
         4 artikla
   Kreikan on avattava Bank of Greece -pankissa erityinen tili unionin rahoitustuen hoitamiseksi.
   5 artikla
   Tämä päätös tulee voimaan, kun se on annettu tiedoksi.
   6 artikla
   Tämä päätös on osoitettu Helleenien tasavallalle.
   7 artikla
   Tämä päätös julkaistaan Euroopan unionin virallisessa lehdessä.
   
      Tehty Brysselissä 15 päivänä helmikuuta 2016.
      
         
            Neuvoston puolesta
         
         
            Puheenjohtaja
         
         M.H.P. VAN DAM
      
   
   
      (1)  Tämä säädös on alun perin hyväksytty vain englannin kielellä, ja se on julkaistu virallisessa lehdessä EUVL L 192, 18.7.2015, s. 15.
   
      (2)  EUVL L 118, 12.5.2010, s. 1.
   
      (3)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).